Borgere på Vestegnen kan vente sig et anderledes syn i den kommende tid: En fuldt uniformeret politimand kørende rundt stående på en Segway.

For i den næste måned tester Københavns Vestegns Lokalpoliti nemlig det spøjse transportmiddel:

- Vi vil gerne se, om det egner sig til at patruljere på vores stisystemer, bycentre og boligområder, siger leder i lokalpolitiet politikommissær Ulrik Hove.

Er ganske fleksibel

Den tohjulede Segway er elektrisk, sidestillet med en cykel og kan køre andre steder end for eksempel en patruljevogn.

- Den er et pudsigt blikfang, og signalerer forhåbentlig, at vi gerne vil i dialog, siger Ulrik Hove.

Københavns Vestegns Politi har fået lov at prøvekøre en Segway i en måned. Erfaringerne vil blive evalueret, og senere skal et eventuelt køb overvejes.

- Vi prøver gerne noget nyt – men lad os nu først se, hvad testen viser, siger politikommissær Ulrik Hove.